༄༅། །གསང་སྔགས་རྡོ་རྗེ་ཐེག་པ་ལས་བརྩམས་པའི་དྲི་ཚིག་གནམ་གྱི་ང་རོ་ཞེས་བྱ་བ་བཞུགས་སོ། །

ན་མོ་མཧཱ་མུ་དྲ་ཡེ། གང་གིས་རང་བཞིན་ཡོངས་ཤེས་ཕྱག་རྒྱ་ཆེའི། །ངེས་གསང་གཅིག་པུས་ཤེས་བྱ་མ་ལུས་པའི། །དེ་ཉིད་གཟིགས་ཏེ་གྲུབ་པའི་སར་གཤེགས་པའི། །བཀའ་བརྒྱུད་བླ་མའི་ཚོགས་ལ་གུས་བཏུད་ནས། །རྒྱུད་སྡེ་རྒྱ་མཚོ་ལས་འོངས་དཀའ་གནད་ཀྱི། །སྤྲིན་སྟུག་ཡིད་མཁར་འཁྲིགས་ཚེ་ལྗོངས་འདི་ཡི། །མཁས་དབང་མདོངས་ཅན་ཡོངས་ཀྱི་སྙན་ལམ་དུ། །དྲི་ཚིག་གནམ་གྱི་ང་རོ་བསྒྲག་པར་སྤྲོ། །དེ་ཡང་གསང་སྔགས་བསྟན་པ་དང༌། །ཕྱག་ཆེན་ཁུངས་དང་ཆོས་བརྒྱུད་དང༌། །བླ་མ་དང་ནི་དབང་བསྐུར་དང༌། །བསྐྱེད་དང་རྫོགས་པ་ལྟ་བ་དང༌། །སྒོམ་པ་སྤྱོད་པ་འབྲས་བུ་བཅས། །རེ་ཞིག་འདི་ཡི་སྐབས་ཀྱི་དོན། །བཅུ་དང་གཅིག་གིས་བསྡུས་པའི་སྡོམ། །རིམ་པར་བཞིན་དུ་དྲི་བར་བྱ། །ཐོག་མར་གསང་སྔགས་ཐེག་པའི་ཆོས། །འཇིག་རྟེན་འདི་ལས་གཞན་དག་ཏུ། །ཡང་ཡང་འབྱུང་ངམ་མི་འབྱུང་འདྲི། །དང་པོ་ལྟར་ན་སྡོམ་བྱུང་ལས། །འཇིག་རྟེན་དུ་ནི་ཀུན་མཁྱེན་དག །ཨུ་དུམ་ཝ་རེའི་མེ་ཏོག་བཞིན། །བརྒྱ་ལམ་ན་ནི་རེག་འགའ་ཞིག །འབྱུང་འགྱུར་ཡང་ཡང་མི་འབྱུང་ངོ༌། །གསང་སྔགས་སྤྱོད་པའི་ཚུལ་འབྱུང་བ། །དེ་བས་ཡང་ནི་དཀོན་པ་སྟེ། །ཞེས་དང་གཞན་ཡང་འདི་སྐད་དུ། །མ་བྱུང་འབྱུང་བར་མི་འགྱུར་བ། །དེ་ལྟའི་དུས་ནི་རིན་པོ་ཆེ། །ཞེས་དང་ཨོ་རྒྱན་ཆེན་པོས་ཀྱང༌། །ཉོན་ཅིག་བོད་ཀྱི་སྐལ་ལྡན་རྣམས། །གསང་སྔགས་ཐེག་པ་འབྱུང་བ་ནི། །ཤིན་ཏུ་དཀོན་ཏེ་སྔོན་གྱི་དུས། །སངས་རྒྱས་འོད་སྲུང་ཆེན་པོས་ཀྱང༌། །ཆོས་ཀྱི་འཁོར་ལོ་བསྐོར་བའི་ཚེ། །རྡོ་རྗེ་ཐེག་པ་འདི་མ་གསུངས། །སངས་རྒྱས་བྱེ་བ་ཕྲག་བརྒྱད་བཅུ། །རྩ་བཞིས་ཀྱང་ནི་འདི་མ་གསུངས། །མ་འོངས་སངས་རྒྱས་རྣམས་ཀྱིས་ཀྱང༌། །གསུང་བར་མི་འགྱུར་གང་ཞེ་ན། །འགྲོ་བ་སྣོད་དུ་མ་གྱུར་ཕྱིར། །ཞེས་གསུངས་ཤིང་འདི་གཅིག་པུ་དང༌། །སྟོན་པ་འདི་ཉིད་མ་གཏོགས་པ། །གཞན་ལ་གསང་སྔགས་མེད་པའི་ཁུངས། །རྣམ་དག་ལུང་གིས་གྲུབ་བཞིན་དུ། །འབྱུང་བར་འདོད་ན་དངོས་འགལ་འགྱུར། །གཉིས་པ་ལྟར་ན་སྒྱུ་འཕྲུལ་ལས། །རྫོགས་པའི་སངས་རྒྱས་གང་འདས་དང༌། །དེ་བཞིན་གང་དང་མ་འབྱོན་པ། །ད་ལྟར་བྱུང་བའི་རྫོགས་སངས་རྒྱས། །འགྲོ་ལ་ཕན་ཕྱིར་བཞུགས་པ་རྣམས། །དེ་དག་ཀུན་གྱིས་གསང་སྔགས་ཀྱི། །ཆོ་ག་བཟང་པོ་འདི་མཁྱེན་པས། །དཔའ་བོ་བྱང་ཆུབ་ཤིང་དྲུང་དུ། །ཐམས་ཅད་མཁྱེན་པ་ཚད་མེད་བརྙེས། །ཞེས་དང་འཇམ་དཔལ་མཚན་བརྗོད་ལས། །འདས་པའི་སངས་རྒྱས་རྣམས་ཀྱིས་གསུངས། །མ་འོངས་རྣམས་ཀྱང་གསུངས་འགྱུར་ལ། །ད་ལྟར་བྱུང་བའི་རྫོགས་སངས་རྒྱས། །ཡང་དང་ཡང་དུ་གསུངས་པ་གང༌། །ཞེས་གསུངས་གསང་སྔགས་བསྟན་པ་འདི། །དུས་དེ་ཙམ་ནས་བྱུང་ཞེས་དང༌། །དེ་ཙམ་ལས་ནི་ནུབ་ཅེས་པའི། །ཐོག་མཐའ་བསམ་པར་མི་ནུས་ཤིང༌། །སྟོན་པའང་འདི་ཉིད་ཁོ་ན་ཞེས། །ཚད་དུ་བཟུང་བ་ག་ལ་ནུས། །ལྷ་དང་ཀླུ་སོགས་མ་ངེས་པའི། །གནས་དག་ལ་ཡང་གསང་སྔགས་ཀྱི། །ཆོས་འཁོར་བསྐོར་དང་སྐོར་བཞིན་གནས། །དེ་བཞིན་ད་ལྟའི་དུས་ལ་ཡང༌། །སྔོན་བྱུང་ད་ལྟ་མེད་དོ་ཞེས། །བསམ་པར་མི་བྱ་མོས་པའི་ངོར། །རྟག་ཏུ་འབྱུང་བ་ལུང་གིས་གྲུབ། །སངས་རྒྱས་མྱ་ངན་ཡོངས་མི་འདའ། །ཆོས་ཀྱང་ནུབ་པར་མི་འགྱུར་ཞེས། །མདོ་ལས་ཀྱང་ནི་བཀའ་བསྩལ་ན། །གསང་སྔགས་ཆོས་ལ་འགོག་ནུས་ཅི། །དེས་ན་ཕྱོགས་བཅུའི་སངས་རྒྱས་རྣམས། །གསང་སྔགས་ཀྱི་ནི་ངོ་བོ་རུ། །སངས་མ་རྒྱས་པ་གཅིག་ཀྱང་མེད། །གསང་སྔགས་མཁྱེན་ཅིང་གཟིགས་ན་ནི། །སྟོན་པ་གཞན་ལ་གསང་སྔགས་ཀྱི། །བསྟན་པ་མེད་ཅེས་གསུངས་འདི་ཅི། །ཞེས་གསང་སྔགས་རྡོ་རྗེ་ཐེག་པ་ལས་བརྩམས་པའི་དྲི་ཚིག་གནམ་གྱི་ང་རོ་ལས། གསང་སྔགས་བསྟན་པ་ལ་དྲིས་པའི་སྐབས་ཏེ་དང་པའོ།། ༈ །།དེ་ནས་གསང་སྔགས་ཐེག་པའི་ཆོས། །ཀུན་གྱི་མཐར་ཐུག་ཕྱག་ཆེན་འདིའི། །རྒྱུད་གཞུང་སྟོན་པ་སངས་རྒྱས་དང༌། །རྡོ་རྗེ་འཆང་ཆེན་གང་གིས་གསུངས། །གང་གི་ལུགས་སུ་བཀྲལ་ཅེས་པའི། །ཆོས་ཁུངས་འདྲི་ལ་ཇི་སྐད་སྨྲ། །ཆོས་འདི་རྡོ་རྗེ་འཆང་ཆེན་ནས། །བརྒྱུད་པའི་ལུགས་སུ་འདོད་ཅེ་ན། །འོ་ན་སྟོན་པ་ཤཱཀ་ཐུབ་ཀྱིས། །ཕྱག་ཆེན་གསུངས་དང་མ་གསུང་འདྲི། །དང་པོ་ལྟར་ན་ཕྱག་ཆེན་གྱི། །བརྒྱུད་པའི་གསོལ་འདེབས་དག་གི་སྐབས། །རྡོ་རྗེ་འཆང་ནས་ཏིལླི་བར། །བརྒྱུད་པ་མ་གཏོགས་གང་དུ་ཡང༌། །སྟོན་པ་འདི་ཉིད་མི་འདྲེན་པས། །སྟོན་པས་ཕྱག་ཆེན་གསུངས་ན་ནི། །རིང་བརྒྱུད་ཉེ་བརྒྱུད་གང་ལ་ཡང༌། །མི་འདྲེན་པ་ཡི་རྒྱུ་མཚན་ཅི། །གཉིས་པ་ལྟར་ན་སྟོན་པ་འདིས། །ལྷོ་ཕྱོགས་བཻ་ཏའི་གྲོང་ཁྱེར་དུ། །འཇམ་དཔལ་དབྱངས་དང་སྤྱན་རས་གཟིགས། །གཉིས་ལ་འདའ་ཁའི་ཞལ་ཆེམས་སུ། །ཕྱག་ཆེན་རབ་ཏུ་མི་གནས་པའི། །རྒྱུད་དང་ཕྱག་ཆེན་ཐིག་ལེའི་རྒྱུད། །འདི་གཉིས་གཏད་དེ་མ་འོངས་པའི། །དུས་སུ་གང་ཟག་ཅིག་ཅར་དང༌། །རིམ་གྱིས་པ་ལ་ཕན་གྱིས་ཤིག །ཅེས་སོགས་ལུང་བསྟན་དང་བཅས་པ། །གསུངས་པར་གསལ་ན་འདོད་པ་འདི། །ཁས་ལེན་བབ་ཅོལ་ཉིད་དུ་ཐལ། །གལ་ཏེ་དེ་ལྟར་གསུངས་ན་ཡང༌། །བརྒྱུད་པའི་ཕྱག་བཞེས་མ་མཐོང་བས། །མེད་དོ་ཞེ་ན་མ་མཐོང་བ། །ཙམ་གྱིས་མེད་པར་མི་འགྱུར་ཏེ། །ཕྱིས་སུ་སྤྱན་རས་གཟིགས་དབང་གིས། །ལྷ་སྲས་བདེ་བའི་མགོན་པོར་སྤྲུལ། །བྲམ་ཟེ་ཆེན་པོ་ས་ར་ཧ། །སྨིན་ཅིང་གྲོལ་བར་མཛད་པར་དང༌། །རྗེ་བཙུན་འཇམ་དཔལ་དབྱངས་ཉིད་ཀྱིས། །རྒྱལ་སྲས་བློ་གྲོས་རིན་ཆེན་སྤྲུལ། །མགོན་པོ་ཀླུ་སྒྲུབ་གྲོལ་བར་མཛད། །དེ་གཉིས་ཀྱིས་ཀྱང་སློབ་མའི་མཆོག །རི་ཁྲོད་པ་དང་ཏིལླི་པར། །སོ་སོར་གདམས་ཤིང་དེ་གཉིས་ཀྱིས། །ནཱ་རོ་མཻ་ཏྲི་གཉིས་ལ་གནང༌། །ནཱ་རོ་མཻ་ཏྲི་རྣམ་གཉིས་ཀྱི། །ཞབས་ནས་མར་པས་གདན་དྲངས་ཏེ། །གངས་རིའི་ཁྲོད་དུ་བརྡལ་བ་ཡང༌། །སྟོན་པ་ཐུགས་རྗེ་ཅན་འདི་ཡི། །ལུང་བསྟན་བསླུ་བ་མེད་པའི་མཐུ། །ཡིན་ན་ཕྱག་ཆེན་བརྒྱུད་པ་འདིའི། །ཆོས་ཁུངས་འདི་ལ་ཐུག་ན་ཡང༌། །བརྒྱུད་པའི་ཁུངས་སུ་མ་དྲངས་པའི། །རྒྱུ་མཚན་དགོས་པ་དང་བཅས་པའི། །ལན་ཞིག་ཡོད་ན་སྨྲ་བས་རིགས། །ཞེས་གསང་སྔགས་རྡོ་རྗེ་ཐེག་པ་ལས་བརྩམས་པའི་དྲི་ཚིག་གནམ་གྱི་ང་རོ་ལས་ཕྱག་ཆེན་ཁུངས་ལ་དྲིས་པའི་སྐབས་ཏེ་གཉིས་པའོ།། ༈ །།དེ་ནས་ཕྱག་ཆེན་བརྒྱུད་འཛིན་ལ། །བཀའ་བརྒྱུད་པ་ཞེས་ཡོངས་སུ་གྲགས། །དེ་ལ་འདི་ཡི་ངོས་འཛིན་ཡང༌། །གཞན་གྱི་ལུགས་ལ་བཀའ་བརྒྱུད་དང༌། །རང་ལུགས་དཀར་བརྒྱུད་ཅེས་བཟུང་བ། །དེ་ལ་ཁྱད་པར་ཡོད་དམ་མེད། །ཡོད་ན་ཁུངས་དང་བཅས་པ་ཡིས། །ཁྱད་པར་ཕྱེ་བའི་ལན་ཅིག་དགོས། །མེད་ན་ཡི་གེ་མི་འདྲ་བའི། །རྒྱུ་མཚན་གསལ་བར་བསྟན་དགོས་སོ། །གཞན་ཡང་བཀའ་བརྒྱུད་ཀུན་གྱི་རྒྱན། །མཉམ་མེད་དྭགས་པོ་ལྷ་རྗེ་ལ། །བརྒྱུད་འཛིན་བུ་ཆེན་བཞི་བྱུང་བ། །དེ་ལ་བཀའ་བརྒྱུད་ཆེ་བཞི་དང༌། །དེ་ལས་ཕག་གྲུ་བཀའ་བརྒྱུད་འདི། །ཕྲིན་ལས་ཕྱོགས་མཐར་རྒྱས་པའི་ཚེ། །བཀའ་བརྒྱུད་ཆུང་བ་བརྒྱད་དུ་གྱེས། །ཆེ་བཞི་ཆུང་བརྒྱད་མ་གཏོགས་པའི། །བཀའ་བརྒྱུད་ཡོད་དམ་མེད་པ་འདྲི། །ཡོད་ན་བཀའ་བརྒྱུད་པ་ཞེས་པའི། །མིང་དོན་དང་ཡང་མ་མཐུན་ཏེ། །ཆོས་རྗེ་དྭགས་པོ་ལྷ་རྗེ་ལ། །བཀའ་བརྒྱུད་ཆུ་བོ་གཉིས་ལྡན་པས། །དྭགས་པོ་བཀའ་བརྒྱུད་པ་ཞེས་པའི། །སྙན་གྲགས་ས་སྟེང་ཁྱབ་མིན་ནམ། །མེད་ན་ཤངས་པ་བཀའ་བརྒྱུད་དང༌། །འབྲུག་པ་བཀའ་བརྒྱུད་འདི་གཉིས་པོ། །ཆེ་བཞི་ཆུང་བརྒྱད་གང་དུ་གཏོགས། །གྲགས་པའི་རྗེས་སུ་མ་འབྲངས་པར། །འཐད་ལྡན་རིགས་པས་ལས་སྨྲོས་ཤིག །གལ་ཏེ་ཤངས་པ་བཀའ་བརྒྱུད་འདི། །ཕྱག་ཆེན་ནང་མཐུན་ཡིན་པ་དང༌། །ལྷག་པར་འབྲུག་པ་བཀའ་བརྒྱུད་འདི། །ཆུང་བ་བརྒྱད་དུ་གཏོགས་ཤེ་ན། །ཕྱག་ཆེན་ནང་མཐུན་ཡིན་ཙམ་གྱིས། །བཀའ་བརྒྱུད་ཞེས་སུ་གྲགས་ན་ནི། །ཕྱག་རྫོགས་དབུ་གསུམ་ནང་མཐུན་ལས། །ཐམས་ཅད་བཀའ་བརྒྱུད་པ་རུ་འགྱུར། །ལྷག་པར་ཆོས་རྗེ་གཙང་པ་འདིས། །གྲུབ་ཐོབ་གླིང་ལ་གཏུགས་པ་ལས། །སྣ་ཕུག་བཀའ་བརྒྱུད་ཡིན་དྲངས་ན། །འོ་ན་རང་གི་བླ་མ་ཡི། །ཆོས་ལུགས་བཏགས་མིང་རྒྱབ་བོར་ན། །འབྲུག་པ་བཀའ་བརྒྱུད་ཅེས་བཟུང་བ། །དོན་དམ་དགོས་པ་ཡོད་དམ་མེད། །ཡོད་ན་དགོས་པ་གང་དང་གང༌། །མེད་ན་འབྲུག་པ་བཀའ་བརྒྱུད་འདི། །སྟོད་འབྲུག་གནམ་གྱི་སྐར་མ་ཙམ། །སྨད་འབྲུག་ས་ཡི་དྲེག་པ་ཙམ། །བར་འབྲུག་ཉི་ཟེར་རྡུལ་ལས་བརྒལ། །གཞན་ཡང་ཕྱི་སྐོར་ནང་སྐོར་སོགས། །དཔལ་ལྡན་འབྲུག་པའི་ཆོས་བརྒྱུད་ཀྱིས། །བྱ་རྒོད་ཉི་ལམ་བཅོ་བརྒྱད་བར། །ཁྱབ་ཅེས་བྱུང་བ་གང་ཡིན་སྨོས། །དེས་ན་དཔལ་ལྡན་ནཱ་རོ་པ། །གདུང་དང་ན་བཟའི་མཚན་ཅན་དུ། །བྱོན་ནས་དྭགས་པོ་བཀའ་བརྒྱུད་ཀྱི། །བསྟན་པ་ཡོངས་རྫོགས་ཀུན་གྱི་བཅུད། །འདྲིལ་ནས་འབྲུག་པ་བཀའ་བརྒྱུད་ཅེས། །གྲགས་པའི་ལམ་སྲོལ་འདི་བྱུང་ན། །ཆེ་བཞི་ཆུང་བརྒྱད་ལས་འདས་པའི། །བཀའ་བརྒྱུད་ཀུན་གྱི་གཞི་མ་རུ། །འདོད་དང་མི་འདོད་གང་ཡིན་འདྲི། །འདོད་ན་བཀའ་བརྒྱུད་ཆུང་བརྒྱད་དུ། །གཏོགས་པའང་བློས་བཏགས་ཙམ་དུ་ཟད། །མི་འདོད་ན་ནི་གོང་གསལ་ལྟར། །བཀའ་བརྒྱུད་འདི་ཡི་ཤིང་རྟ་ཆེ། །དཔལ་ལྡན་ནཱ་རོ་ཏ་པ་དང༌། །མཉམ་མེད་དྭགས་པོ་ལྷ་རྗེ་གཉིས། །ཆོས་རྗེ་འབྲུག་པ་འདི་ཉིད་ཀྱི། །སྐུ་ཡི་ཕྲེང་བ་ཉིད་ཡིན་པར། །སྒྲུབ་བྱེད་རྣམ་དག་ལུང་གིས་གྲུབ། །མཐའ་དག་ཡི་གེའི་ལས་སུ་ཆེ། །སྙིང་པོའི་བསྟན་པ་དབྱར་མཚོ་ལྟར། །སྤེལ་ལ་མཚུངས་ཟླ་མ་མཆིས་པའི། །རིང་ལུགས་འདི་ལས་གཞན་མེད་ན། །བཀའ་བརྒྱུད་ཀུན་གྱི་རྩ་བ་རུ། །མི་འདོད་པ་ཡི་རྒྱུ་མཚན་གང༌། །ཞེས་གསང་སྔགས་རྡོ་རྗེ་ཐེག་པ་ལས་བརྩམས་པའི་དྲི་ཚིག་གནམ་གྱི་ང་རོ་ལས། ཆོས་བརྒྱུད་ལས་དྲིས་པའི་སྐབས་ཏེ་གསུམ་པའོ།། ༈ །།དེ་ནས་གསང་སྔགས་སྟོན་བྱེད་ཀྱི། །བླ་མ་མཚན་ལྡན་དགོས་པའི་ལུང༌། །རྒྱུད་སྡེ་རྣམས་ནས་ཡང་ཡང་གསུངས། །དེ་ཡང་གཅིག་ལྡན་གཉིས་ལྡན་སོགས། །བཀའ་དྲིན་ཐོབ་ཚུལ་མང་བཤད་ཀྱང༌། །སྐབས་འདིར་རྩ་བའི་བླ་མ་ནི། །ཕྱག་རྒྱ་ཆེན་པོ་ངོ་སྤྲོད་ཀྱི། །བཀའ་དྲིན་ཐོབ་ལ་བྱེད་དགོས་གསུངས། །དེས་ན་ད་ལྟའི་བླ་མ་ནི། །སོ་སོ་སྐྱེ་བོའི་གང་ཟག་དང༌། །རྫོགས་པའི་སངས་རྒྱས་གང་ཡིན་འདྲི། །དང་པོ་ལྟར་ན་སངས་རྒྱས་ཀྱི། །ཡོན་ཏན་ཕྲ་བའི་ཆ་ཙམ་ཡང༌། །སོ་སྐྱེའི་བླ་མ་དེ་ལ་མེད། །རྒྱུད་སྡེ་རྣམས་ལས་བླ་མ་ལ། །སངས་རྒྱས་དངོས་སུ་མཐོང་དགོས་ཞེས། །གསུངས་པ་སངས་རྒྱས་དངོས་མིན་ཡང༌། །སངས་རྒྱས་ཡིན་པར་བསྒོམ་དགོས་ན། །ལྕགས་གོང་གསེར་དུ་བསྒོམ་དང་མཚུངས། །དེ་ཡིས་དགོས་དོན་ཅི་ཞིག་གྲུབ། །གཉིས་པ་ལྟར་ན་བླ་མ་ཡང༌། །རྣམ་པ་གསུམ་དུ་ཡོད་པ་ལས། །ས་བཅུའི་བྱང་ཆུབ་སེམས་དཔའ་རྣམས། །བླ་མ་ལོངས་སྤྱོད་རྫོགས་སྐུར་བསྟེན། །ཚོགས་ལམ་ཆེན་པོ་ཡན་ཆད་ཀྱི། །སངས་རྒྱས་སྤྲུལ་པའི་སྐུ་ལ་བསྟེན། །ད་ལྟ་རང་ལས་དང་པོའི་སྐབས། །སངས་རྒྱས་མཇལ་བའི་སྐལ་བ་མེད། །སོ་སྐྱེའི་བླ་མ་བསྟེན་དགོས་ཞེས། །གསུངས་ན་ད་ལྟའི་བླ་མ་ཡང༌། །སངས་རྒྱས་ཡིན་པ་ག་ལ་འགྱུར། །དེས་ན་སོ་སྐྱེ་བླ་མ་ནི། །སངས་རྒྱས་ཡིན་དང་མ་ཡིན་འདྲི། །ཡིན་ན་དོན་དམ་བསྙེན་པ་ལས། །རྩོད་ལྡན་དབང་གིས་བླ་མ་ནི། །ཡོན་ཏན་ཀུན་ལྡན་ཡོད་མིན་ཏེ། །སྐྱོན་དང་ཡོན་ཏན་འདྲེས་ཞེས་གསུངས། །སྐྱོན་ཡོན་འདྲེས་པའི་བླ་མ་ནི། །སངས་རྒྱས་ཡིན་པ་ཇི་ལྟར་འཐད། །ར་གན་གསེར་དུ་བརྫུ་བའི་རྒྱན། །བླུན་པོས་མགུ་བར་ནུས་སྲིད་ཀྱང༌། །མཁས་པས་ཡིད་རྟོན་ག་ལ་བྱེད། །གཉིས་པ་སོ་སྐྱེ་བླ་མ་ནི། །སངས་རྒྱས་ཉིད་དུ་མི་འདོད་ན། །རྒྱུད་སྡེ་རྣམས་ལས་འདི་སྐད་དུ། །རྟག་ཏུ་བླ་མ་ལ་གུས་པའི། །སློབ་མས་བླ་མར་འདི་ལྟར་བལྟ། །བླ་མ་སངས་རྒྱས་ཀུན་དང་མཉམ། །དེ་ཉིད་རྟག་ཏུ་རྡོ་རྗེ་འཆང༌། །ཞེས་དང་ཡོན་ཏན་ཐམས་ཅད་བཟུང༌། །སྐྱོན་ནི་ནམ་ཡང་མི་སེམས་ཤིང༌། །ཡོན་ཏན་བཟུང་ན་དངོས་གྲུབ་ཐོབ། །སྐྱོན་གྱིས་དངོས་གྲུབ་ཉམས་པར་བྱེད། །ཅེས་སོགས་གསུངས་པའི་རྒྱུ་མཚན་ཅི། །དེས་ན་སོ་སྐྱེའི་བླ་མ་ནི། །སངས་རྒྱས་གང་འདུལ་མི་གཟུགས་སུ། །བྱོན་པ་ཡིན་ནམ་མ་ཡིན་འདྲི། །ཡིན་ན་དང་པོ་འཁྲུངས་དུས་ནས། །མངོན་ཤེས་རྫུ་འཕྲུལ་ལ་སོགས་པའི། །ཡོན་ཏན་ཀུན་དང་ལྡན་བཞིན་དུ། །མི་བྱོན་པ་ཡི་རྒྱུ་མཚན་ཅི། །མིན་ན་དེ་ཡི་སྒྲུབ་བྱེད་ལུང༌། །གང་ཕྱིར་རྡོ་རྗེ་སེམས་དཔའ་ཆེ། །དེ་ཉིད་སློབ་དཔོན་གཟུགས་གཟུང་ནས། །སེམས་ཅན་ཕན་གདགས་དམིགས་ནས་ནི། །ཐ་མལ་པ་ཡི་གཟུགས་སུ་གནས། །ཞེས་དང་སོ་སྐྱེས་བླ་མ་ལ། །ཕྱོགས་བཅུའི་སངས་རྒྱས་རྣམས་ཀྱིས་ཀྱང༌། །ཕྱག་མཛད་བླ་མ་ལྔ་བཅུ་པའི། །འགྲེལ་པ་དག་ཏུ་གསལ་བར་མངོན། །ཞེས་གསུངས་རྩ་བའི་བླ་མ་དེའི། །འབྱུང་ཁུངས་གནས་སྣང་འགལ་མེད་ཀྱི། །ལན་ཞིག་ཡོད་ན་ཁོ་བོའི་མདུན། །སྨྲ་བར་རིགས་ཤིང་གཞན་དུ་ན། །བླུན་པོས་ལེགས་བཤད་ག་ལ་འགྲོ། །ཞེས་གསང་སྔགས་རྡོ་རྗེ་ཐེག་པ་ལས་བརྩམས་པའི་དྲི་ཚིག་གནམ་གྱི་ངོ་རོ་ལས། བླ་མ་ལ་དྲིས་པའི་སྐབས་ཏེ་བཞི་པའོ།། ༈ །།དེ་ནས་རྡོ་རྗེ་ཐེག་པ་ཡི། །འཇུག་སྒོ་སྨིན་བྱེད་དབང་བསྐུར་ནི། །དཀྱིལ་འཁོར་དྲུང་དུ་འཁོད་པ་ལས། །བུམ་པ་ཐོད་པ་ལ་སོགས་པའི། །རྫས་རྣམས་སྤྱི་བོར་རེག་ཙམ་གྱིས། །དབང་བཞི་རྫོགས་པར་ཐོབ་པ་རུ། །འདོད་དང་མི་འདོད་གང་ཡིན་འདྲི། །དང་པོ་ལྟར་ན་བརྟག་གཉིས་ལས། །གཏོར་དང་བླུགས་པ་ཞེས་བྱ་འདི། །དབང་བསྐུར་ཞེས་སུ་བརྗོད་པ་ཡིན། །ཞེས་གསུངས་སྒྲིབ་བཞི་གཏོར་བ་དང༌། །ནུས་པ་བཞི་ནི་བླུགས་པ་ལ། །དབང་ཞེས་བརྗོད་ཅིང་ངེས་ཚིག་ཀྱང༌། །སྔར་མི་དབང་བའི་ཡེ་ཤེས་ནི། །ཐབས་དེས་དབང་བས་དབང་དུ་གསུངས། །དེ་ཡང་སློབ་མའི་རྒྱུད་ཚོད་དང༌། །སྦྱར་ཏེ་རིམ་ཅན་དུ་བསྐུར་བ། །རྒྱུད་སྡེ་རིན་ཆེན་དག་ལས་གསུངས། །དེ་ལྟ་ན་ནི་དབང་དོན་གྱི། །ཡེ་ཤེས་མཐོང་བ་ལྟ་ཅི་སྨོས། །ངེས་ཤེས་ཙམ་ཡང་མེད་བཞིན་དུ། །དབང་བཞི་ཅིག་ཅར་ཐོབ་བོ་ཞེས། །བརྗོད་པ་གཟུགས་བརྙན་ཙམ་མིན་གང༌། །གཉིས་པ་ལྟར་ན་ལས་དང་པོར། །དབང་བཞི་ཡོངས་སུ་རྫོགས་པ་རུ། །སྟན་ཐོག་གཅིག་ལ་བསྐུར་བའི་ཚེ། །དབང་དོན་ཡེ་ཤེས་མ་མྱོང་ཡང༌། །མོས་པས་རུང་སྟེ་གསང་མཛོད་ལས། །དབང་བསྐུར་ཡང་དག་སྦྱིན་ལྡན་ན། །སྐྱེ་ཞིང་སྐྱེ་བར་དབང་བསྐུར་འགྱུར། །དེ་ཡི་སྐྱེ་བ་བདུན་དུ་ནི། །མ་བསྒོམས་པ་ཡང་དངོས་གྲུབ་ཐོབ། །ཅེས་གསུངས་གསང་སྔགས་དཀྱིལ་འཁོར་ཙམ། །མཐོང་ཡང་བསྐལ་པའི་སྡིག་བྱང་ན། །རྫས་རྣམས་དབང་དོན་མཚོན་བྱེད་ཡིན། །སྤྱི་མགྲིན་སོགས་ལ་འཇོག་པ་ལས། །ལས་རྣམས་ཀུན་གྱི་སྣོད་དུ་སྨིན། །རིམ་གྱིས་ཡེ་ཤེས་སྐྱེ་བའི་རྒྱུ། །ཡིན་ན་དབང་དུ་མི་འདོད་གང༌། །གཞན་ཡང་ཆོ་གའི་རྣམ་གཞག་ལ། །མ་བརྟེན་པར་ནི་དབང་བསྐུར་བ། །ཡོད་དམ་མེད་པ་གང་ཡིན་འདྲི། །དང་པོ་ལྟར་ན་ཆོ་ག་ལ། །བརྟེན་ནས་དཀྱིལ་འཁོར་མ་ཞུགས་པར། །དབང་བསྐུར་བྱ་བ་མ་གསུངས་ཏེ། །དྲིལ་བུ་པ་ཡི་རིམ་ལྔ་ལས། །དབང་བསྐུར་དཀྱིལ་འཁོར་སྔོན་འགྲོ་བ། །རྡོ་རྗེ་འཆང་གིས་གསུངས་པ་ཡིན། །ཞེས་གསུངས་གསང་སྔགས་དཀྱིལ་འཁོར་གྱི། །ཆོ་གའི་བྱ་བ་མེད་ན་ནི། །སྔགས་ལ་འཇུག་པའང་མེད་པར་འགྱུར། །སྣོད་དང་ཆོ་གས་མ་སྨིན་དང༌། །མ་རྫོགས་ཉམས་པ་ལ་སོགས་པའི། །སྔགས་ཀྱི་སྣོད་ཀྱང་ཇི་ལྟར་ཕྱེ། །སྣོད་དང་སྣོད་མིན་མ་ཕྱེ་ན། །གསང་སྒོ་འཆོལ་བས་འཁོར་འདུ་ཡང༌། །སློབ་དཔོན་སློབ་མ་ཤི་མ་ཐག །དངོས་གྲུབ་ཐོབ་ཀྱང་དམྱལ་བར་ལྟུང༌། །ཞེས་སོགས་དགོས་པ་མང་ཡོད་བཞིན། །ཆོ་གའི་རྣམ་གཞག་མི་འདོད་ན། །གསང་སྔགས་གཞུང་ལ་ཅོ་འདྲིར་འགྱུར། །གཉིས་པ་ལྟར་ན་དུས་འཁོར་ལས། །རྡོ་རྗེ་ཐིག་རྣམས་གདབ་པ་དང༌། །རྡུལ་མཚོན་དག་ཀྱང་གདབ་པ་ནི། །མི་བྱ་ཞེས་སོགས་དཀྱིལ་འཁོར་བཀག །སྙིང་ཁའི་དཀྱིལ་འཁོར་འོད་ཟེར་གྱིས། །སློབ་མའི་ལུས་ནི་ཡང་དག་གང༌། །དབང་བསྐུར་སྦྱིན་པར་བསམ་པར་བྱ། །ཞེས་འདིས་དབང་རྫས་དག་ཀྱང་བཀག །དབང་བསྐུར་བ་ནི་རིན་པོ་ཆེ། །གཉིས་མེད་ཆུ་ཡིས་སྦྱིན་པར་བྱ། །ཞེས་སོགས་རྟོགས་པ་དོན་གྱི་དབང༌། །འདོད་ན་ཆོ་གའི་རྣམ་གཞག་ལ། །མཐའ་གཅིག་ཏུ་ནི་བརྟན་དགོས་པའི། །ངེས་པ་མེད་ཅེས་གསུངས་འདི་ཅི། །ཞེས་གསང་སྔགས་རྡོ་རྗེ་ཐེག་པ་ལས་བརྩམས་པའི་དྲི་ཚིག་གནམ་གྱི་ང་རོ་ལས། དབང་ལ་དྲིས་པའི་སྐབས་ཏེ་ལྔ་པའོ།། ༈ །།དེ་ནས་གསང་སྔགས་ཐེག་པའི་མཆོག །རྣལ་འབྱོར་བླ་ན་མེད་པ་ཡི། །གྲོལ་བྱེད་ལམ་ལ་བསྐྱེད་རྫོགས་གཉིས། །དང་པོ་བསྐྱེད་པའི་རིམ་པ་ལ། །རང་ལུ་ལྷ་སྐུར་སྒོམ་པའི་ཚེ། །ལུས་འདི་ལྷ་སྐུ་ཡིན་པ་ལ། །ཡིན་པ་ཉིད་དུ་སྒོམ་པའམ། །མིན་པ་གསར་དུ་སྒོམ་ཞེས་འདྲི། །དང་པོ་ལྟར་ན་སྒོམ་མཁན་གྱི། །ལུས་ནི་མི་གཙང་སེམས་ཉོན་མོངས། །ཡིན་ཕྱིར་ལྷ་སྐུ་མ་ཡིན་ཞིང༌། །རྣམ་པའང་མགོ་ལག་ཞལ་ཕྱག་སོགས། །རྣམ་པ་ཀུན་ཏུ་མི་མཚུངས་བཞིན། །ལྷ་ཡི་སྐུ་རུ་སྒོམ་པ་དེ། །སོལ་བ་དུང་དུ་སྒོམ་དང་མཚུངས། །དེ་ལྟར་བསྒོམས་པས་དོན་གྲུབ་ན། །མི་དགེ་དགེ་བར་སྒོམ་པ་སོགས། །མུ་སྟེགས་ལམ་གྱིས་དོན་གྲུབ་འགྱུར། །འོན་ཏེ་རང་ལུས་ཐ་མལ་གྱི། །སྣང་ཞེན་བཟློག་ཕྱིར་དེ་ལྟ་བུ། །གང་ཟག་ཉིད་ལ་མེན་ན་ཡང༌། །དོན་ལ་སྒོམ་དགོས་སོ་ཞེ་ན། །དེ་ནི་རྡོ་རྗེ་གུར་ལས་ཀྱང༌། །ཕལ་པའི་གནས་སྐབས་གཞོམ་པའི་ཕྱིར། །བསྒོམ་པ་ཡང་དག་རབ་ཏུ་གྲགས། །ཞེས་སོགས་གསུངས་མོད་དེ་ཡང་ནི། །རྫོགས་པ་ཉིད་དང་མ་འབྲེལ་བའི། །བསྐྱེད་པ་ཡིས་ནི་ཅི་ཞིག་འཚལ། །ཞེས་གསུངས་ཕྱིར་ན་དོན་འདི་ལ། །མ་ཡིན་པ་ལ་ཡིན་པ་རུ། །བློ་ཡིས་བཏགས་ན་ཀུན་བཏགས་ཡིན། །མཚན་ཉིད་ཆད་པའི་ཀུན་བཏགས་དང༌། །བཅོས་མའི་ལམ་གྱིས་བསྐལ་པ་རུ། །འབད་ཀྱང་དེ་ལ་འབྲས་བུ་ཅི། །གཉིས་པ་ལྟར་ན་རང་ལུས་ནི། །རྒྱལ་བའི་དཀྱིལ་འཁོར་ཉིད་ཡིན་པ། །ལུང་གིས་གསལ་ཏེ་གསང་འདུས་ལས། །མདོར་ན་ཕུང་པོ་ལ་རྣམས་ནི། །སངས་རྒྱས་ལྔར་ནི་རབ་ཏུ་གྲགས། །ཞེས་དང་སངས་རྒྱས་མཉམ་སྦྱོར་ལས། །རང་ལུས་རྒྱལ་བའི་ཕྱག་རྒྱ་སྟེ། །བསྒོམས་པས་མངོན་དུ་གྱུར་པ་ཡིན། །ཞེས་གསུངས་རང་བཞིན་གྱིས་གྲུབ་པ། །མ་རྟོགས་རྟོགས་པར་བྱ་བའི་ཕྱིར། །བསྐྱེད་པའི་རིམ་པས་གསལ་འདེབས་ཀྱི། །མིན་པ་གསར་དུ་སྒོམ་པ་མིན། །འབྲས་བུ་ལམ་དུ་བྱེད་པ་ཞེས། །གྲགས་པའི་དོན་ཅན་རྒྱུད་སྡེ་ལས། །རྒྱུ་ལ་འབྲས་བུས་རྒྱས་གདབ་ཅིང༌། །འབྲས་བུ་ལ་ཡང་རྒྱུས་རྒྱས་གདབ། །བསྒོམ་གྱི་གཞན་དུ་ཐོབ་པ་ནི། །ནམ་ཡང་འབྱུང་བར་མི་འགྱུར་རོ། །ཞེས་དང་རྡོ་རྗེ་གུར་ལས་ཀྱང༌། །སངས་རྒྱས་ང་རྒྱལ་རྣལ་འབྱོར་གྱིས། །སངས་རྒྱས་ཉིད་ནི་འགྲུབ་པར་འགྱུར། །ཞེས་དང་ལྷ་ཡང་རང་གིས་ལུས། །ལུས་ཀྱང་ལྷ་ཡི་གཟུགས་སུ་གནས། །ཞེས་གསུངས་གཤིས་ལ་མ་གནས་ན། །བྱེ་མ་བཙིར་བའི་མར་བཞིན་དུ། །བསྒོམས་ཀྱང་འགྲུབ་པར་མི་འགྱུར་རོ། །དེ་ལྟར་ལྷ་དང་རང་ལུས་གཉིས། །གཅིག་དང་ཐ་དད་གང་གཏོགས་པའི། །ལན་ཞིག་ཡོད་ན་རྣམ་དཔྱོད་ཀྱི། །ལྗགས་རིང་བརྐྱངས་ཏེ་སྨྲ་བར་རིགས། །ཞེས་གསང་སྔགས་རྡོ་རྗེ་ཐེག་པ་ལས་བརྩམས་པའི་དྲི་ཚིག་གནམ་གྱི་ང་རོ་ལས། བསྐྱེད་རིམ་ལ་དྲིས་པའི་སྐབས་ཏེ་དྲུག་པའོ།། ༈ །།དེ་ནས་རྫོགས་པའི་རིམ་པ་ལ། །ཐབས་ལམ་དང་ནི་གྲོལ་ལམ་གཉིས། །གང་ཞིག་གཙོ་ཞེས་འདྲི་བ་ལ། །དེ་ལན་ཇི་སྐད་སྨྲ་བར་བྱ། །དང་པོ་ལྟར་ན་འདི་སྐད་དུ། །རྩ་ལུང་ཐིག་ལེའི་རྣལ་འབྱོར་ཆེ། །ཆེད་དུ་སྒོམ་པ་མི་དགོས་ཏེ། །རྣལ་མའི་དོན་ལ་སྒྲིབ་ཕྱིར་དང༌། །རྟོག་བཅས་རྩོལ་བྱུང་ལམ་ཡིན་ཕྱིར། །གོལ་བའི་གཞི་དང་རིང་བའི་རྒྱུ། །ངལ་བའི་གཞི་ལས་གཞན་མ་དམིགས། །དཀའ་ཐུབ་ཆོས་ཀྱིས་འཚང་མི་རྒྱ། །དེ་བས་གྲོལ་ལམ་ཕྱག་རྒྱ་ཆེ། །ཆིག་ཆོག་ཁོ་ནར་གནད་ཆེ་སྟེ། །བརྒྱུད་ལྡན་བླ་མའི་བྱིན་རླབས་དང༌། །རང་གི་བསོད་ནམས་ལྡན་པའི་མཐུས། །རིག་པའི་ངོ་བོ་མཐོང་བའི་ཚུལ། །གཞན་གྱིས་བརྗོད་མིན་ལྷན་ཅིག་སྐྱེས། །གང་དུ་ཡང་ནི་མི་རྙེད་དེ། །བླ་མས་དུས་ཐབས་བསྟེན་པ་དང༌། །རང་གི་བསོད་ནམས་ལས་ཤེས་ཞེས། །བརྟག་གཉིས་ལས་གསུངས་གཞན་ལས་ཀྱང༌། །ལྷན་ཅིག་སྐྱེས་པའི་ཡེ་ཤེས་ནི། །ཚོགས་བསགས་སྒྲིབ་སྦྱངས་ལག་རྗེས་དང༌། །བླ་མའི་བྱིན་རླབས་ཁོ་ན་ལས། །ཐབས་གཞན་བསྟེན་པ་རྨོངས་པའོ། །ཞེས་གསུངས་ཕྱག་རྒྱ་ཆེན་པོ་ནི། །ཐབས་གཞན་དག་ལ་བསྟེན་དགོས་ན། །ཆིག་ཆོག་ཡིན་པར་ཇི་ལྟར་འགྱུར། །གཉིས་པ་ལྟར་ན་འཇིག་རྟེན་དུ། །དཀའ་བའི་ལས་ནི་གང་ལ་ཡང༌། །ཐབས་ཀྱི་བསྒྲུབས་ན་གྲུབ་པར་འགྱུར། །མདོ་སྔགས་ལམ་གྱི་མྱུར་བུལ་ཡང༌། །ཐབས་མཁས་ཁོ་ནའི་ཁྱད་པར་མཐོང༌། །ཏེ་ལོའི་བཀའ་བཞིའི་ཐབས་ལམ་དང༌། །ནཱ་རོའི་རྒྱུད་བཞི་མན་ངག་དང༌། །མར་མེའི་བེ་བུམ་ཐམས་ཅད་ནས། །རྟེན་འབྲེལ་ལུས་ལ་བསྒྲིགས་པ་ཡིས། །རྟོགས་པ་སེམས་ལ་འཆར་རོ་ཞེས། །ཐབས་ལམ་རྩ་རླུང་ཁོ་ནར་གསུངས། །རྒྱུ་ཚོགས་ཚང་ལ་མ་ནོར་བའི། །ཐབས་ལམ་དག་ལ་མ་བསྟེན་ན། །རྟོགས་པ་བཟང་པོ་མི་སྐྱེ་སྟེ། །སྐྱེས་ཀྱང་ཁ་ཚོམ་ཙམ་དུ་ཟད། །རྒྱུ་འབྲས་ངེས་པ་ཡིན་ཕྱིར་རོ། །ཕྱག་ཆེན་རྒྱུ་ཡིས་མ་སྐྱེས་ཕྱིར། །ཐབས་ལམ་དགོས་པ་མེད་ཅེ་ན། །གནས་ལུགས་རྒྱུ་ཡིས་མ་སྐྱེས་ཀྱང༌། །ཡེ་ཤེས་རྒྱུ་ལས་ཅི་མི་འབྱུང༌། །ཕྱག་ཆེན་སེམས་ཀྱི་གནས་ལུགས་དེ། །ལུས་ཀྱི་གནས་ཚུལ་མ་ཤེས་ན། །འབྲས་བུ་མེད་ཅེས་སཾ་པུ་ཊར། །ཆོས་ཀྱི་ཕུང་པོ་བརྒྱད་ཁྲི་དང༌། །བཞི་སྟོང་དག་གི་ཆོ་གས་ཀྱང༌། །ལུས་ཀྱི་དེ་ཉིད་མི་ཤེས་ན། །དེ་དག་ཐམས་ཅད་འབྲས་བུ་མེད། །ཅེས་སོགས་དགོས་པ་རྒྱུ་མཚན་དང༌། །བཅས་པ་གསལ་བར་གསུངས་ཡོད་ན། །ཐབས་ལམ་མི་གཙོ་གང་ཞིག་ཡིན། །ཞེས་གསང་སྔགས་རྡོ་རྗེ་ཐེག་པ་ལས་བརྩམས་པའི་དྲི་ཚིག་གནམ་གྱི་ང་རོ་ལས། རྫོགས་རིམ་ལ་དྲིས་པའི་སྐབས་ཏེ་བདུན་པའོ།། ༈ །།དེ་ནས་གསང་སྔགས་ཐེག་པའི་མཆོག །ཕྱག་རྒྱ་ཆེན་པོའི་ལྟ་བ་དང༌། །ཟབ་མོ་དབུ་མའི་ལྟ་བ་གཉིས། །ཁྱད་པར་ཡོད་དམ་མེད་པ་འདྲི། །དང་པོ་ལྟར་ན་ས་པཎ་གྱིས། །ཕ་རོལ་ཕྱིན་པའི་ལྟ་བ་ལས། །ལྷག་པའི་ལྟ་བ་ཡོད་ན་ནི། །ལྟ་དེ་སྤྲོས་པ་ཅན་དུ་འགྱུར། །ཞེས་དང་རྗེས་བཙུན་མི་ལས་ཀྱང༌། །ཐེག་ཆེན་དབུ་མའི་ལུགས་ཉིད་ལས། །ལྷག་པའི་ལྟ་བ་གསང་སྔགས་ལ། །ཡོད་པར་ཞལ་གྱིས་མི་བཞེས་གསུངས། །ལྟ་བ་ཁྱད་པར་མེད་པའི་ཚུལ། །ཕར་ཕྱིན་ཐེག་པའི་ལྟ་བ་ཡང༌། །ངེས་དོན་ཟབ་མོ་སངས་རྒྱས་ཀྱི། །དགོངས་པ་ཇི་བཞིན་དངོས་སྟོབས་ཀྱི། །རིགས་ལམ་དྲི་མ་མེད་པ་ཡིས། །བཀྲལ་ལ་མཚུངས་ཟླ་མ་མཆིས་པའི། །མཁས་གྲུབ་བྱེ་བའི་གཙུག་གི་རྒྱན། །དཔལ་མགོན་ཀླུ་སྒྲུབ་ཡབ་སྲས་ཀྱིས། །ཡོད་དང་མེད་པ་ལ་སོགས་པའི། །སྤྲོས་པ་བཅད་དེ་ཆོས་ཐམས་ཅད། །བདེན་པ་གཉིས་སུ་གཏན་ལ་ཕབ། །བདེན་གཉིས་ངོ་བོ་གཅིག་ཏུ་སྦྱོར། །འཕགས་པའི་མཉམ་བཞག་ཡེ་ཤེས་ཀྱིས། །འཇོག་པའི་གྲུབ་མཐའ་ཡིན་པ་ལས། །མཐའ་བྲལ་དབུ་མ་ཆེན་པོ་དང༌། །གནས་ལུགས་ཕྱག་རྒྱ་ཆེན་པོ་དང༌། །རང་བཞིན་རྫོགས་པ་ཆེན་པོ་རྣམས། །ལྟ་བའི་བཞེད་ཕུག་མཐུན་པས་ན། །དོན་གཅིག་མིང་གི་རྣམ་གྲངས་སུ། །མཁས་དབང་ཡོངས་ཀྱིས་མགྲིན་གཅིག་དང༌། །དབྱངས་གཅིག་གིས་ནི་ཞལ་འཆེ་ན། །ཁྱད་པར་ཡོད་ཅེས་འདོད་པ་གང༌། །གཉིས་པ་ལྟར་ན་མཻ་ཏྲི་པས། །བླ་མའི་ངག་གིས་མ་བརྒྱན་པའི། །དབུ་མའང་འབྲིང་པོ་ཙམ་ཉིད་དོ། །ཞེས་གསུངས་ཇི་བཞིན་རང་སེམས་ལ། །ཡོད་པའི་ལྷན་སྐྱེས་ཡེ་ཤེས་ནི། །བླ་མའི་དྲིན་གྱིས་ཐུག་ཕྲད་དུ། །རང་ཞལ་མཇལ་དུ་ཡོད་པས་ན། །སངས་རྒྱས་གཞན་དུ་མི་རེ་སྟེ། །གང་གི་དྲིན་གྱིས་བདེ་ཆེན་ཉིད། །སྐད་ཅིག་ཉིད་ལ་འཆར་བ་གང༌། །ཞེས་དང་གཞན་ཡང་བླ་མ་ཡི། །བྱིན་རླབས་འཕོ་ནས་འཚང་རྒྱ་བ། །སངས་རྒྱས་སྤར་ནས་བཏོན་པ་འདྲ། །ཞེས་གསུངས་དབུ་མའི་ལྟ་བ་ལས། །སངས་རྒྱས་ལག་བཅངས་མ་གསུངས་པས། །རྣམ་བཅད་དགག་པའི་རྣམ་པ་དང༌། །ཡོངས་གཅོད་སྒྲུབ་པའི་ཁྱད་པར་སོགས། །ཁྱད་པ་གཞན་དག་སྨོས་ཅི་དགོས། །མཉམ་བཞག་ཡེ་ཤེས་བརྗོད་བྲལ་དུ། །ཉམས་སུ་མྱོང་དང་མི་མྱོང་དང༌། །ཤེས་རབ་དང་ནི་ཡེ་ཤེས་ཀྱི། །ཆ་ལས་ཁྱད་པར་གནམ་ས་བཞིན། །གསང་ཆེན་ཐེག་པའི་རྣམ་གཞག་ལས། །གསལ་བ་དེ་གང་མི་འཐད་འགྱུར། །སྟོང་ཉིད་དབུ་མའི་ལྟ་བ་དང༌། །ཕྱག་ཆེན་རང་བཞིན་ཡོངས་ཤེས་གཉིས། །རྣམ་པ་ཀུན་ཏུ་མི་མཚུངས་བཞིན། །ཁྱད་པར་མེད་ཅེས་འདོད་པ་གང༌། །ཞེས་གསང་སྔགས་རྡོ་རྗེ་ཐེག་པ་ལས་བརྩམས་པའི་དྲི་ཚིག་གནམ་གྱི་ང་རོ་ལས། །ལྟ་བ་ལ་དྲིས་པའི་སྐབས་ཏེ་བརྒྱད་པའོ།། ༈ །།དེ་ནས་ཕྱག་ཆེན་སྒོམ་པའི་ཚེ། །དཔྱད་དང་འཇོག་པ་གང་འཐད་འདྲི། །དང་པོ་འཐད་པར་འདོད་ཅེ་ན། །མ་བཅོས་དོན་གྱི་གནས་ལུགས་འདི། །དཔྱད་པས་རྟོགས་པར་མ་གསུངས་ཏེ། །ཕྱག་རྒྱ་ཆེན་པོའི་ཁྲིད་གཞུང་ལས། །མི་མནོ་མི་བསམ་མེད་དཔྱད་ཅིང༌། །མི་སྒོམ་མི་སེམས་རང་བབ་བཞག །ཅེས་དང་མདའ་བསྣུན་ཞབས་ཀྱིས་ཀྱང༌། །ཐ་མལ་ཤེས་པ་རང་ལུགས་དེ། །མ་བཅོས་སོ་མ་ཉིད་དུ་ཞོག །ཅེས་གསུངས་རྗེ་བཙུན་ཏིལླི་པས། །འདི་ནི་རང་རིག་ཡེ་ཤེས་ཏེ། །ངག་འདས་ཡིད་ཀྱིས་སྤྱོད་ཡུལ་མིན། །ཞེས་དང་གྲུབ་ཆེན་གླིང་གིས་ཀྱང༌། །སོ་མར་བཞག་ན་རྟོགས་པ་འཆར། །རྒྱུན་བཞིན་བསྐྱངས་ན་ཡོངས་ཀྱང་འཆར། །ཞེས་དང་བྱམས་པའི་བསྟན་བཅོས་ལས། །ཕྲ་ཕྱིར་ཐོས་པའི་ཡུལ་མ་ཡིན། །དོན་དམ་ཡིན་ཕྱིར་བསམ་བྱ་མིན། །ཞེས་དང་གཞན་ཡང་སྤྱོད་འཇུག་ལས། །དོན་དམ་བློ་ཡི་སྤྱོད་ཡུལ་མིན། །བློ་ནི་ཀུན་རྫོབ་ཡིན་པར་འདོད། །ཅེས་གསུངས་བློ་ཡིས་དཔྱད་པའི་ངོར། །ཕུང་འདི་སྟོང་ཞེས་རྟོགས་ན་ཡང༌། །བློ་དེ་མཚན་མ་ལ་སྤྱོད་ཕྱིར། །སྐྱེ་མེད་གནས་ལ་དད་མ་ཡིན། །ཞེས་སོགས་འཕགས་པ་སྡུད་པར་གསུངས། །དཔྱད་པས་དོན་དམ་མི་རྟོགས་ཚུལ། །མདོ་སྔགས་ལུང་གི་གྲུབ་བཞིན་དུ། །འཐད་པར་འདོད་པ་རྟོག་གེའི་ལུགས། །གཉིས་པ་ལྟར་ན་མ་དཔྱད་པར། །བསྒོམས་པས་ངེས་ཤེས་མི་སྐྱེ་སྟེ། །དཔྱད་པ་དང་བྲལ་སྒོམ་པ་ནི། །ཞི་གནས་ཧད་པོ་ཙམ་ཞིག་ལས། །ཆོས་ཀྱི་རང་བཞིན་མི་ཤེས་པས། །གོལ་བའི་གཞི་ལས་གཞན་ཅི་ཡོད། །ཐབས་ཚུལ་རིགས་པ་བརྒྱ་ཕྲག་གིས། །དཔྱད་པ་ཡང་དག་དགོས་པའི་ཁུངས། །ཇོ་བོའི་བྱང་ཆུབ་ལམ་སྒྲོན་ལས། །ལུང་དང་རིགས་པ་དག་གིས་ནི། །ཆོས་རྣམས་སྐྱེ་མེད་གཏན་ལ་ཕབ། །ཅེས་གསུངས་ཐོས་བསམ་ལུང་རིགས་ཀྱིས། །དཔྱད་པ་བཟང་པོས་མ་དྲངས་ན། །ངེས་ཤེས་བཟང་པོ་ག་ལ་སྐྱེ། །ངེས་ཤེས་བཟང་པོ་མ་སྐྱེས་ན། །རྟོགས་པ་བཟང་པོ་ཅི་ལ་སྐྱེ། །ངེས་ཤེས་སྐྱེས་ན་དེ་གའི་ངང༌། །མ་ཡེངས་རྩེ་གཅིག་བསྒོམ་པའི་ཚེ། །ཤེས་རབ་དྲི་མ་མེད་པའི་རྒྱུས། །འབྲས་བུ་འཁྲུལ་མེད་ཡེ་ཤེས་ཉིད། །ཚེ་འདིར་ཐོབ་ཀྱི་གཞན་དུ་ན། །བླུན་པོས་བསྐལ་པར་འབད་ཀྱང་ནི། །ཏིང་འཛིན་འགྲུབ་པར་མི་འགྱུར་ཞེས། །བྱང་ཆུབ་ལམ་སྒྲོན་སོགས་ལས་གསུངས། །བླུན་པོ་ཕྱག་ཆེན་བསྒོམ་པ་ལ། །བརྟག་ན་ངལ་བ་དོན་མེད་ཀྱི། །ལས་སུ་མཐོང་བ་འདི་ཡི་སྐྱོན། །ཐོས་དང་བསམ་པའི་ཤེས་རབ་ཀྱིས། །དཔྱད་པ་གང་ཡང་མ་ཞུགས་པར། །དང་པོ་ཉིད་ནས་འཇོག་སྒོམ་དུ། །འཇོག་པ་དེ་ལ་ཐུག་པས་ན། །དཔྱད་པ་མི་འདོད་ལུགས་དེ་གང༌། །ཞེས་གསང་སྔགས་རྡོ་རྗེ་ཐེག་པ་ལས་བརྩམས་པའི་དྲི་ཚིག་གནམ་གྱི་ང་རོ་ལས། སྒོམ་པ་ལ་དྲིས་པའི་སྐབས་ཏེ་དགུ་པའོ།། ༈ །།དེ་ནས་སྒོམ་པའི་རྗེས་ཤེས་ཀྱི། །སྤྱོད་པ་སྡིག་སྤོང་དགེ་སྒྲུབ་སྐབས། །འདུལ་བ་ལས་ནི་རུང་མིན་དུ། །བཀག་པ་རྣམས་ནི་གསང་སྔགས་ལ། །གནང་བ་ཡོད་དམ་མེད་པ་འདྲི། །དང་པོ་ལྟར་ན་སྔགས་གཞུང་ལས། །ཁྱོད་ཀྱིས་སྲོག་ཆགས་བསད་པར་བྱ། །ཞེས་སོགས་རྣམས་ནི་ཇི་བཞིན་པར། །གནང་བར་ཁས་ལེན་བྱེད་ན་ནི། །ལོག་པར་གྱུར་ཏེ་མདོ་སྡེ་ལས། །བསྲེག་བཅུད་བརྡར་བའི་གསེར་བཞིན་དུ། །ལེགས་པར་བརྟགས་ལ་ང་ཡི་བཀའ། །ཞེས་གསུངས་གསང་སྔགས་མཐའ་དྲུག་དང༌། །ཚུལ་བཞིས་དགོངས་པ་ལེན་དགོས་ཏེ། །གཞན་དུ་ན་ནི་བཤད་རྒྱུད་ལས། །དགོངས་པའི་ཚིག་ལ་རྨོངས་པ་རྣམས། །གསུངས་པའི་དོན་ནི་མ་རྟོགས་ནས། །གསུངས་པ་འདི་ལས་གཞན་མིན་ཞེས། །དེ་ནི་ཇི་བཞིན་སྒྲར་འཛིན་ཏོ། །ཞེས་དང་དགོངས་པ་ལུང་བསྟན་ལས། །དགོངས་པ་ཡིས་ནི་བཤད་པ་ལ། །བྱིས་པ་རྣམས་ནི་ཡི་གེར་རྟོག །རྡོ་རྗེ་ཐེག་པར་གནས་འདོད་ཀྱང༌། །ཆོས་ཉིད་དེ་ཡིས་མི་ཤེས་པར། །ལོག་པའི་ལམ་ནས་ལྷུང་བར་འགྱུར། །ཞེས་གསུངས་དགོངས་པ་ལེན་ཤེས་ན། །སོ་ཐར་བྱང་སེམས་གསང་སྔགས་གསུམ། །སྤོང་སྒྱུར་ལམ་བྱེད་ཐ་དད་ཀྱང༌། །ཉོན་མོངས་རང་མཚན་སྤོང་དགོས་པའི། །དོན་དུ་གཅིག་སྟེ་དཀོན་བརྩེགས་ལས། །བར་དུ་གཅོད་པའི་ཆོས་གང་དག །སྐྱེ་བོ་རྣམས་ལ་ངས་བསྟན་པ། །དེ་ཀུན་ཡང་དག་ཉིད་དུ་ན། །གཞན་དུ་འགྱུར་བ་ཡོད་མ་ཡིན། །ཞེས་སོགས་མདོ་སྔགས་ཐམས་ཅད་དུ། །འདོད་པས་བར་དུ་གཅོད་པ་རུ། །གསུངས་པའི་སྟེང་དུ་གཅིག་ན་ནི། །སྔགས་སུ་གནང་བ་འདོད་པ་གང༌། །གཉིས་པ་ལྟར་ན་གསང་འདུས་ལས། །དཀའ་ཐུབ་སྡོམ་པ་མི་ཟད་པ། །བསྟེན་ཀྱང་འགྲུབ་པར་མི་འགྱུར་གྱི། །འདོད་པའི་ཡོན་ཏན་ཐམས་ཅད་ལ། །བསྟེན་ན་མྱུར་དུ་འགྲུབ་པར་འགྱུར། །ཞེས་དང་གཞན་ཡང་གསང་སྔགས་ལས། །སྔགས་པ་གཟི་མདངས་བསྐྱེད་པའི་ཕྱིར། །དཔའ་བོའི་ཆང་ཡང་བཏུང་བར་བྱ། །ཞེས་དང་འདོད་ཆགས་ཞེ་སྡང་སོགས། །ཉོན་མོངས་རྣམས་ཀྱང་མི་སྤོང་ངོ༌། །ཞེས་དང་བཤང་གཅི་དང་ནི་ཁྲག །ཆང་ལ་སོགས་པ་རྟག་ཏུ་བཏུང༌། །ཤ་ཆེན་རྟག་ཏུ་བཟའ་བར་བྱ། །ཞེས་སོགས་བསྟེན་བྱ་མང་དུ་གསུངས། །འོད་སྲུང་ཞུས་པའི་མདོ་ལས་ཀྱང༌། །ཇི་ལྟར་གྲོང་ཡུལ་མི་གཙང་ལུད། །བུ་རམ་ཤིང་པའི་ཞིང་ལ་ཕན། །དེ་བཞིན་བྱང་སེམས་ཉོན་མོངས་ཀྱང༌། །རྒྱལ་བའི་ཆོས་ལ་ཕན་ཞེས་གསུངས། །འདི་ལ་རིག་པ་བརྟུལ་ཞུགས་ཀྱི། །སྤྱོད་པ་རྣམ་པ་བཞིའི་སྒོ་ནས། །ཉོན་མོངས་ལམ་ཁྱེར་ལ་སོགས་པའི། །བཟློག་སྒོམ་དག་ལ་སྤྱོད་དགོས་ན། །འདུལ་བ་ལས་ནི་མཐའ་གཅིག་ཏུ། །བཀག་པའི་ལུས་ངག་མི་དགེ་འདུན། །ཐེག་ཆེན་བྱང་ཆུབ་སེམས་དཔའ་ལ། །རུང་བར་གནང་བའི་སྐབས་ཡོད་ན། །གསང་སྔགས་ཟབ་མོའི་རྣལ་འབྱོར་ལ། །གནང་བ་མེད་པའི་རྒྱུ་མཚན་གང༌། །ཞེས་གསང་སྔགས་རྡོ་རྗེ་ཐེག་པ་ལས་བརྩམས་པའི་དྲི་ཚིག་གནམ་གྱི་ང་རོ་ལས། སྤྱོད་པ་ལ་དྲིས་པའི་སྐབས་ཏེ་བཅུ་པའོ།། ༈ །།དེ་ནས་འབྲས་བུ་སྔགས་ལམ་ལ། །མ་བསྟེན་པ་ནི་སངས་རྒྱས་ཀྱི། །གོ་འཕངས་ཐོབ་པར་ཡོད་མེད་འདྲི། །དང་པོ་ལྟར་ན་འདི་སྐད་དུ། །ཟབ་རྒྱས་ཆོས་ཀྱི་སྒོ་མང་ཡང༌། །གསང་ཆེན་ལམ་མཆོག་མ་བསྟེན་པར། །མཐར་ཐུག་འབྲས་བུ་ཐོབ་པ་མེད། །ཇི་སྲིད་སེམས་ནི་འཇུག་པའི་བར། །ཐེག་པའི་གྲངས་ལ་ཐུག་པ་མེད། །ཐམས་ཅད་བགྲོད་པ་གཅིག་པའི་ལམ། །རྡོ་རྗེ་ཐེག་པར་དྲོང་བྱེད་ཀྱི། །ཐབས་སམ་ལམ་སྟེགས་ཙམ་དུ་གསུངས། །ཐེག་གཅིག་ཁོ་ནར་མ་ཞུགས་པར། །འབྲས་བུ་ཐོབ་པ་མེད་དོ་ཞེས། །མངའ་རིས་པཎ་ཆེན་བཟང་པོ་དེས། །སྡོམ་གསུམ་རྣམ་ངེས་ཉིད་དུ་གསུངས། །དེ་བཞིན་འཇམ་དཔལ་མཚན་བརྗོད་ལས། །ཐེག་པ་གསུམ་གྱི་ངེས་འབྱུང་ལ། །ཐེག་པ་གཅིག་གི་འབྲས་བུ་གནས། །ཞེས་དང་ཡེ་ཤེས་གྲུབ་པ་ལས། །སྟོན་པའི་ཆོས་ནི་རྒྱ་མཚོ་ཀུན། །བསྡུས་ཏེ་སྙིང་པོའི་བཅུད་ཕྱུང་བ། །གསང་ཆེན་ངེས་པ་འདི་ཡིན་ཏེ། །འདི་མ་སྣང་བར་གྲོལ་བ་མེད། །ཅེས་གསུངས་དོན་ལ་འཁྲུལ་པའི་ཆ། །མེད་པ་ལུང་དང་རིགས་པས་གྲུབ། །ཡོད་ཅེས་འདོད་པའི་ལུགས་དེ་ཡང༌། །བླུན་པས་ཁས་ལེན་ཙམ་དུ་ཟད། །གཉིས་པ་ལྟར་ན་མངོན་མཛོད་ལས། །སྟོན་དང་བསེ་རུ་བྱང་ཆུབ་པ། །བསམ་གཏན་མཐའ་རྟེན་གཅིག་ལ་ཀུན། །ཞེས་སོགས་ཐེག་དམན་ལས་ནས་ཀྱང༌། །ཉན་ཐོས་པ་རྣམས་ཚེ་གསུམ་དང༌། །རང་རྒྱལ་ལ་ནི་བསྐལ་བ་བརྒྱ། །ཐེག་ཆེན་གྲངས་མེད་གསུམ་གྱི་མཐར། །འབྲས་བུ་ཐོབ་ཅེས་བཤད་པ་དང༌། །རྒྱུད་སྡེ་འོག་མ་རྣམས་ལས་ཀྱང༌། །མི་ཚེ་བདུན་ལྔ་གསུམ་ལ་སོགས། །རང་རང་ལམ་ནས་འབྲས་བུ་རེ། །བསྟན་པ་དང་ཡང་མངོན་སུམ་འགལ། །ལྷག་པར་ཐེག་ཆེན་དབུ་མ་པའི། །ལམ་ནས་གྲངས་མེད་གསུམ་དང་ནི། །དེ་ལས་ལྷག་པའི་བསྐལ་པ་རུ། །བསོད་ནམས་ཚོགས་ཆེན་བསགས་པ་ལས། །འབྲས་བུ་སངས་རྒྱས་འགྲུབ་པའི་ཁུངས། །ཇི་སྲིད་དགེ་བའི་རྩ་བ་གང༌། །མ་རྫོགས་དེ་སྲིད་སྟོང་པ་ཉིད། །རྟོགས་པར་མི་འགྱུར་ཞེས་གསུངས་ཤིང༌། །བསོད་ནམས་དང་ནི་ཡེ་ཤེས་ཀྱི། །ཚོགས་ལས་སྐུ་གཉིས་ཐོབ་པ་སོགས། །བཤད་ཚུལ་རྣམ་གྲངས་བགྲང་མི་ལང༌། །གཞན་ཡང་ཁ་ཅིག་མཐོང་ལམ་ནས། །སྔགས་ལ་འཇུག་པར་བཤད་ན་ཡང༌། །ཐེག་པ་འོག་མར་རང་རང་གི །ལམ་དང་འབྲས་བུ་ཐ་དད་དུ། །བསྟན་པ་རྣམས་དང་འགལ་བར་འགྱུར། །ཡང་ན་རང་ལམ་འབྲས་བུ་ནི། །ཐོབ་ཀྱང་སླར་ཡང་ཉན་ཐོས་པ། །ཐེག་ཆེན་ལམ་ལ་ཞུགས་པ་ལྟར། །ཐེག་པ་ཆེན་པོའང་རང་ལམ་གྱི། །འབྲས་བུ་ཐོབ་ཀྱང་སླར་ཡང་འདིར། །ཞུགས་པའི་ཤེས་བྱེད་ཡོད་དམ་མེད། །ཡོད་ན་རྒྱུད་གཞུང་གང་ལས་བཤད། །མེད་ན་ཐེག་གཅིག་ཁོ་ན་ལ། །མ་ཞུགས་འབྲས་ཐོབ་མེད་དོ་ཞེས། །གསུངས་པ་ལྟར་སྣང་ཙམ་དུ་ཟད། །ཅེས་གསང་སྔགས་རྡོ་རྗེ་ཐེག་པ་ལས་བརྩམས་པའི་དྲི་ཚིག་གནམ་གྱི་ང་རོ་ལས། །འབྲས་བུ་ལ་དྲིས་པའི་སྐབས་ཏེ་བཅུ་གཅིག་པ་རྫོགས་སོ།། ༈ །།དེ་ལྟར་དཔྱད་པའི་ཞུ་བ་བཅུ་གཅིག་པོ། །ལྗོངས་འདིའི་མཁས་དབང་འཚོ་གཞེས་ཡོངས་ལ་གསོལ། །རྣམ་དག་ལུང་རིགས་ཚད་མའི་སྐྱེས་དང་བཅས། །ཞུ་ལན་དྲི་མ་མེད་པའི་བཀའ་དྲིན་སྩོལ། །དེ་ཡང་ཡིན་མིན་དཔྱོད་པའི་མིག་ཆུང་ཞིང༌། །ཕྲག་དོག་ཆང་གིས་མྱོས་པའི་ཀླན་ཀ་ཡི། །སྣ་ཞགས་བསྐྱོད་པའི་གླང་པོ་དག་མཆིས་ན། །ལུང་རིགས་གདོང་ལྔའི་བག་གིས་གཞོམ་པར་བྱ། །རྡོ་རྗེ་ཐེག་པའི་ལམ་ཞུགས་མགྲོན་པོ་དག །དོགས་པའི་ཚང་ཚིག་སྟུག་པོས་ལམ་སྟོར་ལ། །རིགས་པའི་ཞུགས་ཆེན་སྤར་ཏེ་འཕྲང་སེལ་བ། །མཆིས་ན་དེ་ལ་བདག་ནི་འདུད་པར་བྱེད། །འདི་ལས་ངེས་ཤེས་རྙེད་པའི་དགེ་བ་གང༌། །མཆིས་ན་ངེས་གསང་མཐོང་བའི་རྒྱུ་རུ་བསྔོ། །འདི་གཟིགས་ཡོངས་ལ་ཁྲོའམ་དང་བའི་བློ། །གང་ཞིག་སྐྱེས་ཀྱང་དོན་མེད་མ་གྱུར་ཅིག། །།ཅེས་གསང་སྔགས་རྡོ་རྗེ་ཐེག་པ་ལས་བརྩམས་པའི་དྲི་ཚིག་གནམ་གྱི་ང་རོ་ཞེས་བྱ་འདིའང་དུས་མཐའི་ཆོས་སྨྲ་བ་ཤཱཀྱའི་བཙུན་པ་དགེ་རིན་པས་རང་གི་རྣམ་རྟོག་གི་ཕྲེང་བ་འགའ་ཞིག་ཡི་གེའི་ལམ་དུ་བཀོད་པས་ཀུན་གྱིས་རྡོ་རྗེ་ཐེག་པའི་ངེས་གསང་མཐོང་བའི་རྒྱུར་གྱུར་ཅིག། །།